als_Latn dik_Latn sag_Latn
SQ.KURIR: z.Osmani, si e vlerësoni gjendjen e shqiptarëve në vend në përgjithësi ? Ka avancime në të drejtat e shqiptarëve, apo thjesht po lëvizim në vend?
OSMANI: Analiza objektive e dy dekadave të kaluara ka nxjerr në sipërfaqe trend pozitiv të avancimit të të drejtave të shqiptarëve por gjithmonë në nivele të pamjaftueshme dhe me doza sipas recetës politike maqedonase. Objektivi strategjik i shqiptarëve për të qenë popull shtetformues i barabartë në të drejta dhe obligime me maqedonasit ngel i parealizuar edhe pas 11 vitesh të luftës së vitit 2001. Në esencë marrëveshja e Ohrit i avancoi të drejtat e shqiptarëve nga statusi i një pakice kombëtare deri në 2001 në një status juridik të bashkësisë etnike. Ajo që është e veçantë në këto dy dekada të tranzicionit politik është fakti se përkundër realizimit të disa të drejtave kolektive si arsimi sipëror në gjuhën shqipe, avancimi i pjesërishëm i gjuhës shqipe si gjuhë zyrtare dhe përdorimi i gjymtë i flamurit kombëtar dhe punësimi në administratën publike vazhdon diskriminimi i thellë në me teper fusha. Diskriminimi buxhetor dhe ekonomik ne konsumin buxhetor, investimet kapitale publike dhe private, diskriminimi i thellë në sferën e arsimit, kulturës dhe injorimi i plotë i karakterit multietnik dhe multikulturor i vendit, në politikën e jashtme dhe në institucionet kryesore shtetërore. Kur këtyre devijimeve do tu shtohet varfëria dhe papunësia ekstreme në vendbanimet shqiptare dhe trendi i emigrimit masiv të të rinjve shqiptarë do të kuptoni tragjikomiken e politikbërësve shqiptarë në Maqedoni të cilët vazhdojnë me retorikën folklorike të feudalizimit politik edhe sot në kohën e globalizmit dhe integrimit. Thënë më shkurt dhe më shqip sot avancimi i pjesërishëm i të drejtave kolektive të shqiptarëve nuk janë argument i mjaftueshëm për të ngelur në vendlindje, sot të rinjtë shqiptarë për një vend pune në perëndim janë të gatshëm të harrojnë atdheun dhe kombin dhe pikërisht këtu qëndron tragjedia moderne e kombit shqiptar per te cilen nuk jane te vetdijshem politikberesit shqiptare ne te gjitha trojet etnike.
SQ.KURIR: Pas fitores që shënuat në zgjedhjet lokale në komunën e Gostivarit, promovuat subjektin politik, por kjo iniciativë nuk pati jehonë të madhe tek qytetarët. Pse ndodhi kjo, po vendosim në një sistem dy partiak, apo dy partitë e mëdha BDI dhe PDSH nuk po lënë hapësirë për subjektet e tjera.
OSMANI: Pas dhjete vitesh te apstinimit vullnetar na politika u ktheva në politikë në vitin 2009 me një fitore madhështore në komunën e Gostivarit si kandidat i pavarur, për të kthyer në vend mandatin politik që politika maqedonase me dhunë ma ndërpreu në vitin 1997. Në vitin 2011, RDK-ja për dy muaj aktivitet në një konkurrencë skajshmërisht të pabarabartë, me 30 mijë vota arriti të ketë dy deputetë, edhe pse së paku meritonte pesë deputetë . Sistemi i Dontit është sistem i cili i dëmton seriozisht partitë me më pak vota dhe në këtë drejtim ka nevojë të bëhet ndryshim serioz në sistemin elektoral duke instaluar mekanizem te shpërndarjes së mandateve politike në mënyrë proporcionale në kuadër të një njësie zgjedhore në nivel të vendit. Zgjedhjet e radhës lokale ose parlamentare, do të jenë kyçe për të ardhmen e RDK-së. Jam i bindur se menaxhimi shumë i suksesshëm i komunës së Gostivarit që ka edhe verifikimin e institucioneve kryesore financiare ndërkombëtare dhe profesionaliteti dhe produktiviteti shumë i lartë i deputetit tonë Izet Zeqiri, duhet të jenë garanci e mjaftueshme se RDK-ja ka modelin dhe sistemin e menaxhimit të suksesshëm në plan lokal dhe nacional që duhet të përkrahet nga shqiptarët dhe në veçanti nga intelektualët e rinj të cilët duhet të shohin shpresën e tyre politike në RDK. Ne ballafaqohemi me një margjinalizim të qëllimit të mediave publike dhe mediave private në nivel nacional dhe pikërisht këtu qëndron bindja e rrejshme që krijohet te qytetarët se gjoja në Maqedoni duhet të ketë dy parti politike në bllokun maqedon dhe shqiptar dhe se nuk ka vend për alterntiva të tjera. Jam i bindur se këto konstatime do të hidhen poshtë nga gjenerata e re e shqiptarëve të cilët do te jenë gjeneratori kryesor i fuqizimit të RDK-së në perspektivë.
SQ.KURIR: Pse RDK nuk po organizon kongresin të cilin e kemi paralajmëruar kohë më parë, me cilat vështirësi po ballafaqoheni?
OSMANI: Arsyet e prolongimit të mbajtjes së Kongresit të RDK-së, bazohen në aktivitete paralele që u iniciuan në skenën politike dhe që lidheshin me formimin e grupimit të tretë opozitar politik dhe negociatat tona me personalitete të njohura intelektuale, politike dhe publike që të jenë pjesë e radhëve te RDK-së. Tashmë kur ideja e formimit të grupimit të tretë politik nuk do të realizohet në KPD të RDK-së vendosëm që gjatë dhjetorit 2012 të organizojmë Kongresin e parë të RDK-së. Synimet tona kanë qenë shumë më të larta sesa të bëjmë një tubim partiak (kongres) ku do të legjitimoheshin personalitetet kryesore që janë shenja dalluese të RDK-së.Pra vonesa e mbajtjtes se kongresit ishte vendim i joni dhe jo dobesi e jona sepse kishte fenomene nga te cilet ne pritshim kapitalizim politik dhe intelektual te RDK-se.
SQ.KURIR: Si mendoni si do të kalojë RDK në zgjedhjet lokale të cilat duhet të mbahen në mars të vitit 2013, apo ndoshta edhe zgjedhjet e parakohshme parlamentare. (Cilat janë matematikat tuaja në terren, sa komuna mund të fitoni, në bazë të organizimit në terren që keni)
OSMANI: Sot jemi shumë më të përgatitur, politikisht më të pjekur, në aspekt strukturor të konsoliduar dhe jemi partia shqiptare e cila në mënyrë të mirëfilltë kemi luajtur rolin e opozitës në raport më qeverinë aktuale dhe kemi menaxhuar me suksesin më të madh komunën e Gostivarit nga pozicioni i pozitës lokale. Në zgjedhjet lokale do të garojmë me kuadrin tonë më të mirë në komunat ku kemi gjasa reale të fitojmë kryetarët e komunave dhe mandate respektabile në këshillat e komunave. Në sondazhin e bërë nga Agjencia Rejting gjatë muajit nëntor argumentohet padiskutim rritja serioze e RDK në të gjitha komunat ku ne kemi struktura të organizuara. Në Gostivar RDK ka rejting më të madh se të dy partitë tjera së bashku, ndersa në Tetovë, Strugë , Kumanovë dhe Çair kemi rritje të dyfishtë të përkrahjes në krahasim me vitin 2011. Jam i sigurt se në zgjedhjet e marsit të 2013 do kemi rritje prej së paku 50% të votave në krahasim më vitin 2011. Ky optimizëm bazohet edhe në faktin se në skenën politikë shqiptare do të ndodhë racionalizimi dhe në skenë definitivisht do të ngelin vetëm tri subjekte politike , fakt ky që shkon në favor të rritjes reale politike të RDK-së.
SQ.KURIR: A mendoni se do të duhet të bëhet një unitet mes partive politike shqiptare për zgjedhjet lokale, dhe me cilën parti keni ngjashmëri në konceptet politike.
OSMANI: Mungesa e komunikimit në mes të partive politike shqiptare është një “izëm politikee vjetër” cila vazhdon të jetë prezente edhe sot e kësaj dite. Bashkëpunimi politik është kushti i parë pa të cilin nuk mund të avancohet çështja shqiptarë në Maqedoni. Fatkeqësia është se të gjithë janë për bashkëpunim kur janë në opozitë ndërsa kur vijnë në pozitë ,,janë të lumtur,, që kanë bashkëpunim vetëm më partnerin maqedonas dhe përjashtojnë mundësin ë bashkëpunimit ndërshqiptar. Qëndrimi i RDK-së ka qenë dhe është parimor së bashkëpunimi duhet të fillojë nga niveli parlamentar dhe të gjitha partitë parlamentare të shqiptarëve të formojnë një grup parlamentar dhe ta kushtëzojnë VMRO-në me procesin e integrimit të vendit në NATO dhe BE dhe konstituimin e popullit shqiptar si popull i dytë konstituiv në RM. Nëse arrihet konsenzus në nivel nacional, në nivel lokal do të ishte e pranueshme opozita shqiptare ta përkrahë kandidatin e BDI për Kërçovën, ndërsa kandidati i Strugës të jetë nga radhët e opozitës më listë të përbashkët të këshilltarëve.Ne komunat me shumice shqiptare konkurimi demokratik eshte menyra e veteme legjitime e marjes se mandatit nga populli dhe promovimit te kandidaturave cilesore.Vetëm me një veprim të tillë mund të realizohet një bashkëpunim i vërtetë i partive politike shqiptare, gjithçka tjetër është pjesë e propagandës verbalë për marketing politik në prag të zgjedhjeve lokale që lansohen nga liderë të ndryshëm politik. Opinioni publik i ka te njohura arsyet e deshtimit te bashkepunimit Rdk-Pdsh dhe mos interesimin e Dr per te qen pjese e blokut te trete opozitar shqiptare dhe ne kete drejtim RDK eshte ne teresi e amnistuar nga deshtimi i ketyre nismave politike qe do te fuqizonin opoziten politike shqiptare. Qendrimet teper negative te Lsdm ne lidhje me ceshtjet politike me interes per shqiptaret argumnetojn edhe njehere tezen se kur jane ne pyetje shqiptaret Lsdm eshte ekuivalente me Vmro dhe pikrisht ketu qendron arsyeja e deshtimit te koalicioneve parazgjedhore ne baza multietnike. Zgjedhjet e radhes do te jen test serioz i kryesimit te menaxhimit politik te RDK-se nga ana ime si kryetar. Jam i vetdijshem dhe i ndergjegjshem se rezultati zgjedhor i zgjedhjeve te marsit do te percakton poziten time si lider aktual dhe i ardheshem i RDK-se.
SQ.KURIR: Jemi në muajin nëntor, kur shqiptarët festojnë 100 vjetorin e themelimit të shtetit shqiptar. Si i shihni shqiptarët në rajon, cili shtet ka ecur mbarë, gjatë këtyre shumë viteve, (Shqipëri-Kosovë-Maqedoni)?
OSMANI: Mbaj bindjen se përkundër faktit që Kosova u bë shtet i pavarur me probleme të theksuara të sigurisë dhe të funksionalitetit duke u çliruar nga okupimi një shekullor serb dhe faktit që Shqipëria është pjesë e Natos dhe aspirante për tu bërë anëtare e UE , gjendja aktuale e shqiptarëve nuk është në nivel të sfidave të kohës në më tepër drejtime. Shqiptarët vazhdojnë të jenë popull me kulturë demokratike të pamjaftueshme, shqiptarët janë ndër popujt e rrallë në Europë ku në vazhdimësi keqpërdoren proçeset politike zgjedhore, klasat politike menaxheriale jane klasat politike ndër më të korruptuarat ne Europe.Në kancelaritë politike dhe në mediat europiane shqiptarët vazhdojnë të etiketohen si popull me të cilin identifikohen dukuri shumë negative ne me teper drejtime. Kur këtyre dukurive do tu shtohen faktet e pamohueshme se GDP për banor i shqiptarëve është më i ulëti në Evropë dhe se përqindja e varfërisë ekstremne arrin 30% ndërsa në territoret shqiptarë investohet shumë pak nga investitor serioz të huaj kompletohet mozaiku se nuk ka vend për optimizëm real. Shqiptarët duhet të pranojnë të vërtetën e hidhur se janë kombi me vonese historike shume te theksuar , me identitet kulturor lindor dhe perendimor, jemi komb ndër më të varfërit dhe më të prapambetur në Europë. Për pasojë te kesaj situate te palakmueshme duhet shumë më tepër të punojnë, te kursejnë dhe shume të investojnë në aspekt material dhe kulturor qe te tejkalojm vonesen historike sepse në kohën e globalizimit ekonomik dhe integrimit politik dhe të sigurisë kanë perspektivë vetëm popujt më të zotë, të tjerët do të ngelin europianë të dorës së dytë ose do te asimilohen vullnetarisht. Këto risqe sot janë shumë më të theksuar se sa para një shekulli kur u krijua shteti shqiptar në më pak se gjysmën e tokave shqiptare. Të gjithë shqiptarët së bashku në NATO dhe BE si shtëpi e përbashkët e të gjithë europianeve, me të drejta, mundësi dhe përgjegjësi të barabarta është një slogan dhe vision i shpresës reale për kombin tonë pavarësisht vendit ku jetojmë. Jam i bindur se gjeografia etnike dhe politike e popullit shqiptar në Ballkan është e ngjajshme me fatin e popullit gjerman dhe për pasojë Maqedonia në perspektivë të afërt do të shndërrohet në Zvicrën ose Belgjikën e dyte në Ballkan.
SQ.KURIR: A mendon se ka filluar të politizohet së tepërmi çështja e 100 vjetorit?
OSMANI: Një shekull i shtetit shqiptar është një datë e veçantë që meriton shënim dhe respekt të veçantë, sepse sikur mos bëhej Shqipëria para 100 vitesh sot nuk do të ekzistonte kombi shqiptare. Ironia e manifestimeve të 100 vjetorit të flamurit kombëtar qëndron në faktin se sot si para 100 vitesh klasa politike shqiptare në të gjitha vendet e Ballkanit Perendimor është në nivel me të ulët politik, demokratik dhe kombëtar se para një shekulli. Në Maqedoni padiskutim se ka nje partizim të skajshëm të organizimeve nga partia shqiptare në pushtet dhe se një fenomen i tillë është edhe në Shqipëri ndërsa është një pasivitet i pakuptimtë në Kosovë për këtë datë të rëndësisë historike për shqiptarët në përgjithësi.
SQ.KURIR: A do të merrni pjesë në festën për 100 vjetorin që do ta organizojë partia e Ali Ahmetit, dhe a do t’ia shtrëngoni dorën atij për 100 vjetorin.
OSMANI: Pavarësisht nga konkurrimi i skajshëm politik manifestimi i njëqind vjetorit është një rast ku të gjithë ne që sot jemi në skenën politike duhet të jemi bashkë në këtë përvjetor të shënuar të kombit shqiptar. Unë dhe z.Ahmeti jemi konkurrent në skenën politike mirëpo raportet tona janë në kuadër të një komunikimi normal, pavarësisht që komunikimi jonë është shumë i rrallë. Të gjithë shqiptarët duhet të shtrijnë dorën e pajtimit dhe të ndërtojnë urat e rrënuara të komunikimit si një vlerë e pjekurisë sonë demokratikë dhe civilizuese.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn